Bejaarde in aftreeoord oorvalArgieffoto Foto: enca.com Kapt. Chaka Marope, woordvoerder van die polisie, het aan Maroela Media gesê die 86-jarige vrou se buurvrou het omstreeks 07:00 opgemerk dat die skuifdeur na die slagoffer se huis oopgebreek was. “Sy het haar probeer bel en toe daar geen antwoord was nie, het sy die slagoffer se dogter gebel en gesê iets is fout,” het Marope gesê. Toe die dogter daar opdaag, is hulle saam in die huis in waar hulle die vrou bewusteloos op die vloer aangetref het. Sy is verskeie kere met ŉ stomp voorwerp geslaan. “Die kluis was oopgebreek en die hele huis omgekeer, maar in hierdie stadium is dit nog nie duidelik wat gesteel is nie,” het Marope gesê. Volgens Marope is die sekuriteit by die aftreeoord baie streng. Die verdagtes het egter toegang tot die perseel verkry deur in ŉ stormwaterpyp na binne te kruip. Hy wou om veiligheidsredes nie die naam van die oord bekendmaak nie. “Niemand is nog in hegtenis geneem nie en ŉ saak van huisroof word ondersoek,” het hy gesê. Die familie het versoek dat die vrou se naam nie bekendgemaak word nie.